Stančík, Andrej, poslanec NR SR (2023-06-27):
Ďakujem za slovo. Vidím podľa prihlásených, že to bude výborná rozprava a myslím, že zaznie toho veľa zaujímavého. Ja som naozaj počúval túto rozpravu ešte v prvom čítaní a musím povedať, že pre dobro tejto krajiny bude to, že tento parlament už touto schôdzou končí. Už o ničom rozhodovať nebude. Hlavne o ničom ideologickom, aj keby boli tie voľby v júni, tak ešte táto schôdza by bola. Každopádne musím povedať, že pán Mazurek, čo sa týka rétoricky, tak to bol veľmi dobrý prejav. Akože viete to robiť. Obsahovo sa, samozrejme, sa nezhodneme, ale rétoricky to bolo veľmi dobré, mne sa to veľmi páčilo, aj kolegom v OĽANO. Ešte stále je čas na tú koalíciu do júla na spoločnú kandidátku, takže ak by ste zvažovali, tak myslím, že tam je istý ideologický prienik. To je pravda, takže ešte stále máte šancu a stále máte šancu. Každopádne ja keď som počúval tie prejavy, tak kebyže teraz nezainteresovaný človek príde z Marsu, vie po slovensky a počúva, tak má pocit, že na škole v Kežmarku učia transvestiti, že každý druhý týždeň tam je nejaký pochod, že tam na počkanie chirurgovia robia zmenu pohlavia a skrátka, že Slovensko je akousi ultraliberálnou džamahírijou, kde vládnu progresívni liberáli a kde učia deti iba homosexuáli a iba transvestiti a menia im pohlavie na počkanie a potom sa človek zamyslí a že to Slovensko z ďaleka tak nevypadá. Ja stále počujem ako konzervatívci alebo extrémisti sa sťažujú na to ako tí ultraliberáli vládnu Slovensku a potom sa pozrieme na tú realitu. V ústave máme manželstvo ako zväzok muža a ženy. V ústave to znamená, že potrebujeme 90 hlasov, aby sme to vôbec prehlasovali. Registrované partnerstvá nemáme. Maďarsko ich napríklad má. Česko ich má, väčšina Európy ich má, my ich nemáme a nie sú na to hlasy v parlamente. Takže teraz nám to prechádza. Prvým čítaním prešiel tento zákon ústavnou väčšinou. Po vyjadreniach pána Šuchu parlamente ústavnou väčšinou to odmietol. Tak ja sa pýtam, kolegovia, že kde je tá ultraliberálna džamahírija Slovensko. Pretože ja tu počúvam tri roky o tom, ako tu vládnu progresívci, liberáli, všetko možné, džemberisti, počúvam tu ešte modlitby v parlamente a ja tu nikde to progresívne ultraliberálne Slovensko nevidím. V parlamente teraz máme jedného kooptovaného poslanca, uvidím, ako im to vyjde vo voľbách. Takže toľko k tomu, aby sme ale trošku slušne do tej témy išli, tak je tu myslím treba povedať oprávnená debata, že kde sú práva rodiča na to, aby rozhodoval, čo sa dieťa bude učiť v škole a kde je právo dieťaťa na vzdelávanie. Pretože ak raz akceptujeme, že filozofické a náboženské presvedčenie rodiča má byť nad právom dieťaťa na vzdelávanie, tak čo, keď rodič povie, že je proti evolúcii a bude to proti náboženstvu. Čo keď rodič je filozoficky presvedčený marxista, taký Ľuboš Blaha a povie, že nechce, aby sa deti učili o tom, že komunizmus bol zločinný režim. Má aj v tomto prípade právo rodiča väčší, má väčšiu moc ako právo dieťaťa na vzdelávanie? A môžme ísť do ďalších absurdných situácií. Každopádne, aby sme túto tému teraz odstrihli od toho marazmu, čo si tu vykrikoval, že tu je všetko gender, v Kežmarku učia pomaly transvestiti, sú tu samé gay pride v školách a dávam príklady z Ameriky, s ktorými súhlasiť nemusíme, ale Amerika je za oceánom, my sme na Slovensku, tak sa poďme baviť k veci a vec je sexuálna výchova. Len myslím, že by sme sa mohli naprieč spektrom, či už konzervatívni poslanci, alebo tých pár liberálnych, čo tu je zhodnúť na tom, že pre to dieťa je lepšie, keď sexuálnu výchovu dostane od učiteľa na základe nejakých osnov, ktoré tvoria odborníci. Môžme sa potom baviť o systémoch, ako to nastaviť. To je druhá debata alebo sa deti budú učiť na tému sexuálnej výchovy z porna. Lebo taká je dnes realita a môžme si nad tým zatvárať oči, koľko chceme. Taká je dnes realita, pretože každé dieťa má smartfón alebo tablet, skoro každé dieťa má prístup k internetu a na dva, tri kliky sa môže dostať k tomu najhoršiemu obsahu, ktorý internet ponúka, a preto si myslím, že je lepšie, aby sa deti o tomto dozvedeli od úst učiteľa ako z porna. Pretože ak sa bavíme o nečakaných tehotenstvách, o sexuálne prenosných chorobách, o tom, že deti častokrát príliš skoro majú sexuálny život, tak myslím, že to porno nie je najlepšou odpoveďou. Najlepšou odpoveďou je normálna sexuálna výchova, ktorú učia učitelia a ktorá je schválená odborníkmi. Takže aby som to skrátil, ja sa ospravedlňujem, musím ísť potom preč, ale aj tak bude prestávka. Nerobme z tejto témy strašiaka, skúsme sa baviť vecne a priznajme si, že žijeme v realite. Vidím tu kolegu Čepčeka, tak on sa pred istou dobou veľmi spopularizoval aj v českej televízii ohľadom notárskeho povolenia na porno. Bolo to celkom úsmevné, ale musím mu dať trochu kredit, musím mu dať kredit, pretože si myslím, že čo sa týka negatívnych dopadov porna na mladých, na psychiku, tak táto debata je na mieste. Určite nie cez notára, ten zákon bol trocha smiešny, ale je to debata na mieste a je to debata, ktorú by sme niekedy ako spoločnosť mali otvoriť. Každopádne som za to, aby deti sa učili o sexuálnej výchove od učiteľa na základe odborných osnov a nie z mobilu, z porna a z internetu. Ďakujem.